Kommer oor krag terwyl koue op SA toesak | Netwerk24
Deur Hanlie Stadler 26 Mei 2020 18:10
Die kragnetwerk is "onder kwaai druk", volgens Eskom.
Dit kan nog 'n koue, donker winter word te midde van die inperking. Foto: Unsplash
Eskom vra in 'n twiet dat mense alle onnodige ligte, hul warmwatersilinder, swembadpomp en nienoodsaaklike toestelle afskakel.
Dis die tweede waarskuwing oor die kragnetwerk wat Eskom in twee weke uitstuur. Verlede week het 'n woordvoerder egter verseker dit beteken nié noodwendig dat beurtkrag op hande is nie.
Die nutsmaatskappy sê sy aankondigings dat daar druk op die netwerk is, is 'n "proaktiewe vrywillige besluit om verbruik te bestuur en die vraag deur die wintertyd gelyk te maak".
Eskom verwag 'n minimum van drie dae beurtkrag op fase 1 in die winter, en die grootste risiko is tussen 17:00 en 20:00 wanneer die vraag na krag op sy hoogste is, het Bheki Nxumalo, hoof van opwekking, verlede week in 'n voorlegging oor die stand van die netwerk gesê.
Jan Oberholzer, bedryfshoof van Eskom, sê die jongste verwagting is gegrond op 'n verwagte vraag na krag van gemiddeld 32 500 megawatt (MW) per dag tydens Julie, wanneer Eskom verwag dat die staat van inperking gelig sal word.
Die energiekommentator Ted Blom, konsultant van Mining & Energy Consultants, is egter baie pessimisties. Hy reken die ergste beurtkrag wat Suid-Afrikaners nóg gesien het, kan voor die einde van Junie al toeslaan soos wat swaar nywerhede soos myne en smelterye weer begin werk – en ook soos wat die winter begin.
Suid-Afrikaners het laas op 15 Maart – meer as twee maande gelede – beurtkrag beleef.
Die vraag na krag sal op 1 Junie aansienlik toeneem omdat die meeste ondernemings weer hul deure mag oopmaak op vlak 3 van die staat van inperking.
Volgens Eskom se weeklikse verslag oor sy kragreserwes het sy totale opwekkingsvermoë in die week tot 17 Mei tussen 35 042 MW en 36 386 MW per dag gewissel. Verbruik het tussen 28 623 MW en 30 139 MW gewissel.
Die nutsmaatskappy se reserwekrag het tussen 4 026 MW en 6 521 MW gewissel, wat 'n besonder dun marge laat vir onbeplande foute by kragstasies. Die reserwekrag is die verskil tussen sy opwekkingsvermoë (ingesluit die opwekking van hernubare krag deur onafhanklike kragprodusente) en die vraag na krag.